Ćemjercy

**Ćemjercy** (prjedy tež *Ćemjericy*,  *Temritz*) su hornjołužiska wjeska , kotraž słuša wot lěta 1999 k městu Budyšinej.

## Geografija
Wjeska namaka so pod wuchodnym bokom Tchórja w něhdźe 50 metrow niže ležacej, do wuchoda wusměrjenej łučnej dolinje, w kotrejž běži rěčka Ćemjerčka do směra na Sprjewju. W dole namaka so wjesny hat. Wjesne hona su hač na někotre lipy a duby a kerki na horje Wiwalcy sewjerozapadnje wjeski chětro bjezštomne. Ležownostne mjena kaž *Dubina* a *Hrabočka* pokazuja pak na něhdyši lěs, runje tak kaž we łučinje namakana zažnogermanska sekera. Dalše ležownostne mjena su *Šimany* (po Šimanec swójbje), *Krótčicy* (krótke pola) a *Dźěłošća*.

We wužłobinje zapadnje Ćemjerc wužórli so rěčka, kotrejež woda přińdźe z hłubšich worštow hory Tchór a z teje přičiny tež pola wonkownych temperaturow pod -16° C njemjerznje.

Susodne wsy su Zajdow na sewjeru, Ćichońca na wuchodźe a Słona Boršć na zapadźe.

## Stawizny

Burska wjeska nasta w słowjanskej dobje a so za čas kolonizacije němskemu ryćerjej přirjadowa. Prěnje historiske naspomnjenje jako sydło wěsteho *Hermanus marschalus de Thymericz* pochadźa hižo z lěta 1225. Wokoło lěta 1400 přesydli so zemjanski ród *de Themericz* do sewjerowuchodnych kónčin Hornjeje Łužicy (wokoło Dołheje Boršće a Wolešnicy).

Přez lětstotki wobstejachu w Ćemjercach paralelnje tři sudniske mocy. Běchu to Budyske tachantstwo, Budyske krajne bohotstwo a feudalne knjejstwo, wot kotrychž měješe kóžde dwaj burskej statokaj. Feudalny podźěl bě we 18. lětstotku we wobsydstwje Ratarječanskeho ryćerkubła. Přez to, zo přewza tachantstwo w 19. lětstotku hišće statokaj krajneho bohotstwa, wostawataj třećinje wjeski pod katolskim ležownostnym knjejstwom, tak zo móžeše so katolski element w Ćemjerčanskim wobydlerstwje hač do přitomnosće zdźeržeć. To je tež na swjatych křižach při pućach spóznawać. W lěće 1925 běchu mjez 66 wobydlerjemi 44 ewangelskich a 22 katolskich.

Dla častych wohenjow ma masiwne wašnje twarjenja 19. lětstotka dźensa přewahu we wsy. Jenož při chěžce čo. 13 nadeńdźemy hišće powostanki drjewjaneje stykowaneje konstrukcije.

Ćemjercy běchu hač do lěta 1936 samostatna gmejna, posledni wjesnjanosta bě wěsty Henč. W tutym lěće buchu zagmejnowane do Małeho Wjelkowa a 1. julija 1950 přerjadowane do Słoneje Boršće.

## Wobydlerstwo

Po Mukowej statistice mějachu Ćemjercy we 1880tych lětach 84 wobydlerjow, mjez nimi 83 Serbow a jenož jedyn Němc. 

W lěće 2010 bě mjez cyłkownje 53 wobydlerjemi jednaće ewangelskich a wósom katolskich. 1925 bě tomu hišće 44 respektiwnje 22 wot cyłkownych 66 wobydlerjow. Wěriwi wobeju konfesijow přisłušeja wotpowědnej Budyskej wosadźe.

Ćemjercy su Budyski měšćanski dźěl z najnišej přerěznej starobu wobydlerjow (39,6 lět).

## Wosobiny
* Jurij Józef Šimon (1646–1729), duchowny, sobuzałožer Serbskeho seminara w Praze; rodźeny w Ćemjercach
* Pětr Filip Kowar (1688–1737), nabožinski prócowar, spisaćel; rodźeny w Ćemjercach
* Matej Dołhi (1704–1786), Ochranowski prócowar a załožer Małowjelkowskeje kolonije; 1740–46 wobsedźer Ćemjerčanskeho kubła
* Mikławš Kral (1791–1812), ludowy herc; rodźeny w Ćemjercach
* Jan Kral (1853–1906), prawiznik, w młodych lětach basnik a přełožowar, spěchowar serbskeho dźiwadła; rodźeny w Ćemjercach

## Hlej tež
* Kulturne pomniki w Ćemjercach

## Žórła
* 


## Wotkazaj

*